作者:皇甫冉
標題:奉和獨孤中丞遊法華寺
內容:謝君臨郡府，越國舊山川。訪道三千界，當仁五百年。巖空騶馭響，樹密旆旌連。閣影淩空壁，松聲助亂泉。開門得初地，伏檻接諸天。向背春光滿，樓臺古制全。群峰爭彩翠，百穀會風煙。香象隨僧久，祥烏報客先。清心乘暇日，稽首慕良緣。法證無生偈，詩成大雅篇。蒼生望已久，回駕獨依然。